ב"ה 
גנז ספר רפואות
ברכות י: ופסחים נו:
ת''ר ששה דברים עשה חזקיה המלך על שלשה הודו לו ועל שלשה לא הודו לו גירר עצמות אביו על מטה של חבלים והודו לו כיתת נחש הנחשת והודו לו גנז ספר רפואות והודו לו ועל שלשה לא הודו לו קיצץ דלתות של היכל ושיגרן למלך אשור ולא הודו לו סתם מי גיחון העליון ולא הודו לו עיבר ניסן בניסן ולא הודו לו.
נקדים ונפתח בדברי המורה הגדול בפירושו למשניות (פסחים ד' משנה ט') ונראה שהוא מצרף את הברייתא הזו למשניות.
וז"ל - זאת ההלכה היא תוספתא, אבל ראיתי לפרשה לפי שיש בה תועלת.
ספר רפואות - היה ספר שהיה עניינו להתרפאות בדברים שלא התירה תורה להתרפאות בהן, כמו הדברים שחשבו בעלי הצורות, והוא כי יש אנשים חכמים בחכמת הכוכבים ועל פיהם יעשו צורה לעתים ידועים, ויועילו או יזיקו לדברים ידועים, וזו הצורה נקראת בלשון יון "טלסם". ואומר כי הצורה שהיא נעשית כזו התכונה, היא טובה לחולי פלוני וכיוצא בו מן הדברים המטעים.
ומחבר זה הספר לא חיברו אלא על דרך החכמה בטבע המציאות, לא על דרך שיעשה אדם פעולה ממה שנכתב באותו הספר וזה מותר. ועוד יתבאר לך כי יש דברים שמנע השם לעשותם והם מותרים ללמדם ולהבינם, כי השם יתברך אמר "לא תלמד לעשות"(דברים יח, ט), ולמדנו בקבלה(סנהדרין דף סח) אבל אתה למד להבין ולהורות. וכאשר השחיתו בני אדם דרכם והיו מתרפאין באותן הדברים, הסירן וגנזן. ואולי שהיה ספר והיה שם רפואה לסם המות, והיה אומר סם המות פלוני מרקחין אותו כך ומשקין אותו כך, ויארע ממנו מן המקרים כך וכך ורפואתו בדבר פלוני, וכשיהיה רואה הרופא אותן המקרים היה יודע כי אותו הסם ישקוהו, והיה נותן לו אותה הרפואה להיות כנגד הסם ולהציל ממות. וכאשר השחיתו בני אדם דרכם והיו ממיתים באותם הסמים, הסיר הספרים וגנזן.
ואני הרביתי לך דברי בזה העניין לפי ששמעתי וכן פרשו לי העניין, כי שלמה חבר ספר רפואות כשיחלה שום אדם או יקרנו שום חולי מן החולים, היה מתכוין לאותו הספר והיה עושה כמו שכתוב בספר והיה מתרפא. וכאשר ראה חזקיה כי בני אדם לא היו סומכין על השם יתברך, הסיר אותו וגנזו.
ואתה שמע הפסד זה המאמר ומה שיש בו מן השגעונות, ואיך יחסו לחזקיהו מן האוולת מה שאין ראוי ליחס כמותו לרעועי ההמון, וכמו כן לסיעתו שהודו לו. ולפי דעתם הקל והמשובש, האדם כשירעב וילך אל הלחם ויאכל ממנו בלי ספק שיבריא מאותו חולי החזק חולי הרעב, אם כן כבר נואש ולא ישען באלהיו, נאמר להם הוי השוטים, כאשר נודה לשם בעת האכילה שהמציא לי מה שישביע אותי, ויסיר רעבתנותי ואחיה ואתקיים, כן אודה לו שהמציא לי רפואה ירפא חליי כשאתרפא ממנו.
ולא הייתי צריך להקשות על זה העניין הגרוע, לולא שהיה מפורסם.
עכ"ל
אחר דברים אלו נחזור לדברי רבן של ישראל רבינו שלמה יצחקי זי"ע פרשנד"תא שכנראה הרמב"ם לא ידעו, אבל לדבריו רמז בלשון "וכן פרשו לי העניין", ואנחנו נחזיק בדבריו ואולי הם לא רחוקים כל כך ואפשר לקרבם.
וכך הוא לשון רש"י בברכות - שגנז ספר רפואות. כדי שיבקשו רחמים: ובפסחים - וגנז ספר רפואות. כדכתיב והטוב (והישר) בעיניך עשיתי ואמרינן בברכות שגנז ספר רפואות לפי שלא היה לבם נכנע על חולים אלא מתרפאין מיד:
נוסיף לטנא, משנה במסכת ראש השנה דף כט: מתני' {שמות יז-יא} והיה כאשר ירים משה ידו וגבר ישראל וגו' וכי ידיו של משה עושות מלחמה או שוברות מלחמה אלא לומר לך כל זמן שהיו ישראל מסתכלין כלפי מעלה ומשעבדין את לבם לאביהם שבשמים היו מתגברים ואם לאו היו נופלים כיוצא בדבר אתה אומר {במדבר כא-ח} עשה לך שרף ושים אותו על נס והיה כל הנשוך וראה אותו וחי וכי נחש ממית או נחש מחיה אלא בזמן שישראל מסתכלין כלפי מעלה ומשעבדין את לבם לאביהם שבשמים היו מתרפאין ואם לאו היו נימוקים.
אפשר שיש קשר בין כיתות הנחש לגניזת ספר רפואות, וכפי שהמשנה אומרת כל זמן שמסתכלין כלפי מעלה ומשעבדים את ליבם, כעין זה כותב רש"י בפסחים גבי ספר רפואות, לא היה נכנע לבם, ובברכות כתב רש"י עניין הבקשת רחמים, כי אחר כניעת הלב יכולים לבקש רחמים, וגם בראיית הנחש בתחילה היה נכנע לבם לאביהם שבשמים ואז סגולת הנחש היה לרפאותם, ואח"כ בימי חזקיה הפכו את הנחש למעין עבודה זרה, וכפי שרש"י מפרש בפסחים, כיתת נחש הנחשת. לפי שהיו טועים אחריו: 
ויתכן שזה גם מה שקרה לספר הרפאות וכפי שהרמב"ם פירש, ולכך רש"י רמז בלשון מתרפאין מיד, שהוא פועל כעין לחש וקסם, והלשון מתרפאין נמצא מעט מאוד פעמים בש"ס ובמסכת ברכות לא נמצא לשון זה כלל, ובמסכת פסחים נמצא פעמיים (בדף כה) וממש מדבר בעניין זה א''ר יעקב א''ר יוחנן בכל מתרפאין חוץ מעצי אשירה היכי דמי אי נימא דאיכא סכנה אפילו עצי אשירה נמי ואי דליכא סכנה אפילו כל איסורין שבתורה נמי לא לעולם דאיכא סכנה ואפי' הכי עצי אשירה לא דתניא ר' אליעזר אומר אם נאמר {דברים ו-ה} בכל נפשך למה נאמר בכל מאודך ואם נאמר בכל מאודך למה נאמר בכל נפשך אלא לומר לך אם יש אדם שגופו חביב עליו מממונו לכך נאמר בכל נפשך ויש אדם שממונו חביב עליו מגופו לכך נאמר בכל מאודך כי אתא רבין אמר רבי יוחנן בכל מתרפאין חוץ מע''ז וגילוי עריות ושפיכות דמים, והפעם הבאה שנמצא בש"ס הלשון מתרפאין הוא במשנה ברה"ש בעניין נחש הנחושת וזה פלא.
והנה גם הלשון יבקשו רחמים שנקט בברכות, התיבה "רחמים" נמצא מעט מאוד במסכת פסחים, ואפילו לא אחד מהם מעניין בקשת רחמים לרפואה, אבל במסכת ברכות נמצא הרבה מאוד פעמים וממש בסמיכות המימרות שהיה עם חזקיהו עצמו שאמר לנביא, אפילו חרב חדה מונחת על צווארו של אדם אל ימנע עצמו מן הרחמים, וגם הרבה פעמים מוזכר במסכת ברכות בקשת רחמים בעניין רפואה, כגון (דף לד:) ת''ר מעשה שחלה בנו של ר''ג שגר שני ת''ח אצל רבי חנינא בן דוסא לבקש עליו רחמים כיון שראה אותם עלה לעלייה ובקש עליו רחמים בירידתו אמר להם לכו שחלצתו חמה אמרו לו וכי נביא אתה אמר להן לא נביא אנכי ולא בן נביא אנכי אלא כך מקובלני אם שגורה תפלתי בפי יודע אני שהוא מקובל ואם לאו יודע אני שהוא מטורף ישבו וכתבו וכוונו אותה שעה וכשבאו אצל ר''ג אמר להן העבודה לא חסרתם ולא הותרתם אלא כך היה מעשה באותה שעה חלצתו חמה ושאל לנו מים לשתות ושוב מעשה ברבי חנינא בן דוסא שהלך ללמוד תורה אצל ר' יוחנן בן זכאי וחלה בנו של ריב''ז אמר לו חנינא בני בקש עליו רחמים ויחיה הניח ראשו בין ברכיו ובקש עליו רחמים וחיה אמר רבי יוחנן בן זכאי אלמלי הטיח בן זכאי את ראשו בין ברכיו כל היום כולו לא היו משגיחים עליו אמרה לו אשתו וכי חנינא גדול ממך אמר לה לאו אלא הוא דומה כעבד לפני המלך ואני דומה כשר לפני המלך.
על כן נראה ששני הטעמים משורש אחד כשמשתמשין בספר רפואות כאילו זה לחש וקסם הרי זה כעבודה זרה, או על ידי כך זה נהפך לע"ז, והעיקר להשתמש עם סממני הרפואה ביחד עם בקשת הרחמים שיתקבלו תפילותינו ברחמים וברצון וישלח רפואה שלימה לחולי עמו ישראל אמן כי"ר.
